### NN 43/2016 (5.5.2016.), Presuda Visokog upravnog suda Republike Hrvatske broj: Usoz-26-16-3 od 29. ožujka 2016. 42

43 05.05.2016 Presuda Visokog upravnog suda Republike Hrvatske broj: Usoz-26-16-3 od 29. ožujka 2016.
42

VISOKI UPRAVNI SUD
REPUBLIKE HRVATSKE

1132

PRESUDA

Visoki upravni sud Republike Hrvatske u vijeću sastavljenom od sudaca toga suda Ane Berlengi Fellner, predsjednice vijeća, mr.sc Inge Vezmar Barlek, Marine Kosović Marković, Arme Vagner Popović i Mirjane Čačić, članica vijeća, te sudske savjetnice Ivane Mamić Vuković, zapisničarke, u postupku ocjene zakonitosti općeg akta po službenoj dužnosti, na sjednici vijeća održanoj 29. ožujka 2016.

presudio je

Ukida se odredba članka 6. alineja 1. Odluke o komunalnom doprinosu Općine Bol (Službeni glasnik Općine Bol, broj 7/10., 9/11. i 8/12.) u dijelu u kojem glasi: »što se potvrđuje potvrdom nadležne policijske postaje«.

Obrazloženje

Odlučujući o žalbi protiv presude Upravnog suda u Osijeku, broj: UsI-832/15-8 od 19. listopada 2015. sud je utvrdio sadržaj Odluke o komunalnom doprinosu Općine Bol.

Odredba članka 6. ove Odluke nalazi se u Glavi V. – Oslobađanje od plaćanja komunalnog doprinosa i glasi:

»Ovom Odlukom Općina Bol oslobađa od plaćanja (dijela) komunalnog doprinosa fizičke osobe, investitore koji su obveznici komunalnog doprinosa, ako ispunjavaju kumulativno sljedeće uvjete:

da posljednjih 15 godina imaju neprekidno prijavljeno prebivalište i boravište na području Općine Bol, što se potvrđuje potvrdom nadležne policijske postaje, ...«.

Postupak ocjene zakonitosti navedene odredbe općeg akta ovaj Sud pokrenuo je po službenoj dužnosti na temelju odredbe članka 83. stavka 2. Zakona o upravnim sporovima (»Narodne novine«, broj 20/10., 143/12. i 152/14.).

Odluku o komunalnom doprinosu donijelo je predstavničko tijelo Općine Bol pozivom na odredbu članku 31. stavka 7. Zakona o komunalnom gospodarstvu (»Narodne novine«, broj 26/03. – pročišćeni tekst, 82/04. i 111/04.) Odluka je objavljena u Službenom glasniku Općine Bol, broj 7/10. Tom Odlukom je kao jedan od uvjeta koji trebaju biti kumulativno ispunjeni radi mogućnosti djelomičnog oslobođenja od plaćanja komunalnog doprinosa bilo propisano da fizičke osobe, investitori koji su obveznici komunalnog doprinosa imaju neprekidno prijavljeno prebivalište i boravište na području Općine Bol posljednjih 10 godina što se dokazuje potvrdom nadležne policijske postaje. Izmjenama ove Odluke koje su objavljene u Službenom glasniku Općine Bol, broj 9/11. odredba članka 6. nije mijenjana, dok je Odlukom o izmjenama i dopunama Odluke o komunalnom doprinosu koja je objavljena u Službenom glasniku Općine Bol, broj 8/12., odredba članka 6. alineja 1. izmijenjena na način da je propisani uvjet neprekidno prijavljenog prebivališta i boravišta na području Općine Bol produžen na posljednjih 15 godina, što se potvrđuje potvrdom nadležne policijske postaje.

Prema odredbi članka 31. Zakona o komunalnom gospodarstvu (»Narodne novine«, broj 36/95., 70/97., 128/99., 57/00., 129/00., 59/01., 26/03. – pročišćeni tekst, 82/04., 110/04., 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14. i 36/15.) komunalni doprinosi su novčana javna davanja koja se plaćaju za građenje i korištenje objekata i uređaja komunalne infrastrukture i to javnih površina, nerazvrstanih cesta, groblja i krematorija i javne rasvjete. Komunalni doprinos je prihod jedinice lokalne samouprave, a obveznik plaćanja komunalnog doprinosa je vlasnik građevne čestice na kojoj se gradi građevina, odnosno investitor. Odredbom stavka 7. ovog članka Zakona propisano je da predstavničko tijelo jedinice lokalne samouprave donosi odluku o komunalnom doprinosu kojom se obvezno utvrđuju područja zone u gradu, odnosno općini, ovisno o pogodnosti položaja određenog područja i stupnju opremljenosti objektima i uređajima komunalne infrastrukture; jedinična vrijednost komunalnog doprinosa po vrsti objekata i uređaja komunalne infrastrukture i po pojedinim zonama, određena u kunama po m3 građevine; način i rokovi plaćanja komunalnog doprinosa; opći uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa i izvori sredstava iz kojih će se namiriti iznos za slučaj potpunog ili djelomičnog oslobađanja od plaćanja komunalnog doprinosa.

Iz navedene zakonske odredbe proizlazi neprijeporna ovlast predstavničkog tijela jedinice lokalne samouprave da odlukom o komunalnom doprinosu, između ostalog, utvrdi opće uvjete i razloge zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa, pod uvjetom da istom odlukom utvrdi izvore sredstava iz kojih će se namiriti iznos za slučaj potpunog ili djelomičnog oslobođenja od plaćanja komunalnog doprinosa.

Prebivalište vlasnika građevne čestice na kojoj se gradi građevina, odnosno investitora, u određenom trajanju na području jedinice lokalne samouprave, kao uvjet odnosno razlog zbog kojeg se u pojedinim slučajevima može odobriti djelomično oslobađanje od plaćanja komunalnog doprinosa, nije u nesuglasju sa zakonom o čemu je ovaj Sud izrazio stajalište u nizu ranijih odluka. Pri propisivanju ovog uvjeta predstavničko tijelo jedinice lokalne samouprave slobodno je odrediti postotak oslobođenja od plaćanja komunalnog doprinosa kao i trajanje prebivanja na području jedinice lokalne samouprave koje je obveznik plaćanja komunalnog doprinosa dužan ostvariti da bi imao pravo na djelomično oslobođenje od plaćanja komunalnog doprinosa.

Iznos sredstava koji je obveznik komunalnog doprinosa dužan platiti, utvrđuje se rješenjem.

Rješenje o komunalnom doprinosu donosi upravno tijelo jedinice lokalne samouprave nadležno za komunalno gospodarstvo na temelju odluke o komunalnom doprinosu i to u postupku pokrenutom po zahtjevu stranke ili po službenoj dužnosti (članak 32. stavak 2. Zakona o komunalnom gospodarstvu).

Radi se o postupanju tijela jedinice lokalne samouprave u okviru djelokruga utvrđenog na temelju Zakona o komunalnom gospodarstvu, u kojem ta tijela rješavaju u upravnim stvarima, odnosno u upravnom postupku rješavaju o pravima i obvezama fizičkih ili pravnih osoba neposredno primjenjujući zakone, druge propise i opće akte kojima je uređeno ovo upravno područje.

Odluka o komunalnom doprinosu opći je akt kojim je uređeno predmetno upravno područje, a nadležno tijelo jedinice lokalne samouprave u upravnom postupku odlučuje o pravima i obvezama vlasnika izgrađene čestice na kojoj se gradi, odnosno investitora, donoseći rješenje kojim utvrđuje visinu komunalnog doprinosa.

Prema odredbi članka 3. stavka 1. Zakona o općem upravnom postupku (»Narodne novine«, broj 47/09.) taj se Zakon primjenjuje u postupanju u svim upravnim stvarima, a samo se pojedina pitanja upravnog postupka mogu zakonom urediti drukčije, ako je to nužno za postupanje u pojedinim upravnim područjima te ako to nije protivno temeljnim odredbama i svrsi tog Zakona. Među temeljnim odredbama Zakona o općem upravnom postupku nalazi se i načelo utvrđivanja materijalne istine (članak 8.) prema kojem u postupku treba utvrditi pravo stanje stvari i u tu se svrhu moraju utvrditi sve činjenice i okolnosti koje su bitne za zakonito i pravilno rješavanje upravnih stvari.

Kako bi se činjenično stanje u upravnom postupku moglo pravilno i potpuno utvrditi odredbom članka 58. stavka 1. Zakona o općem upravnom postupku propisano je da službena osoba činjenice utvrđuje svim sredstvima prikladnim za dokazivanje te u tu svrhu može pribaviti isprave, saslušati svjedoke, pribaviti nalaz i mišljenje vještaka i obaviti očevid.

Iz navedenih odredaba Zakona o općem upravnom postupku proizlazi da se postupanje u upravnim stvarima provodi sukladno odredbama tog Zakona i da se samo zakonom pojedina pitanja pojedinog upravnog područja mogu urediti drugačije ako je to nužno za postupanje u tim upravnim područjima i nije protivno temeljnim odredbama i svrsi Zakona o općem upravnom postupku.

Odredbom članka 6. alineje 1. Odluke o komunalnom doprinosu Općine Bol, u dijelu u kojem je propisano da se trajanje neprekidno prijavljenog prebivališta i boravišta obveznika plaćanja komunalnog doprinosa na području te jedinice lokalne samouprave utvrđuje potvrdom nadležne policijske postaje, ograničava se mogućnost poduzimanja procesnih radnji radi utvrđivanja pravno relevantne činjenice i to trajanja prebivališta odnosno boravišta, koja je bitna za donošenje zakonitog i pravilnog rješenja o komunalnom doprinosu. Ovakvo ograničavanje protivno je temeljnim odredbama Zakona o općem upravnom postupku.

Iz navedenog slijedi da je predstavničko tijelo Općine Bol dijelom odredbe članka 6. alineje 1. Odluke o komunalnom doprinosu prekoračilo zakonom propisane ovlasti, zbog čega je Sud temeljem odredbe članka 86. stavka 3. Zakona o upravnim sporovima odlučio kao u izreci.

Sukladno odredbi članka 86. stavka 4. Zakona o upravnim sporovima ukinuti dio odredbe općeg akta prestaje važiti danom objave ove presude u »Narodnim novinama«.

Broj: Usoz-26/16-3

Zagreb, 29. ožujka 2016.

Predsjednica vijeća
Ana Berlengi Fellner, v. r.